Daou vloaz goude oa bet degemeret e film berr Love you more e Brest e oa mall gand Brestiz zo, ha lorh war un dro pa oa ano da dañva film ar sevenerez Sam Taylor-Wood. Ar re a oa ganto en o zoñjou difretal o   uz toniou ar rocknroll no deus ked kavet o gwalh. Lakad displeg war vuhez eur hrennard diroll ha gwallgaset gand  troiou tort eur vamm hag eun tad a ree diouer dezañ, setu ar pez eo deut Sam Taylor-Wood a-benn dezañ. Buhezok eo ar film, fiñv-difiñv a zo da heul aktour Aaron Johnson, na setu eur John a-zoare. Karantez... ha kasoni a zo ive, anad eo pa vez maget gand eur hrennard a oa bet kemeret dindan beli e voereb striz he spered hogen karantauz pa oa-eñ oajet a bemp bloaz. En tu all da ze e heller ober meneg euz e dad, Al   f Freddie Lennon foeter moriou an tamm anezañ ha nebeud a zamant ouz e vab. Kemend all a reer euz e vamm Julia a oa riboulerez daonet bepred, techet ma oa mond da lavigad en noz o laosker e vidourig e-unan er gêr.